O‘FA ijroiya qo‘mitasi yig‘ilishi o‘tkazildi. Vadim Abramov 2021 yildan faqat milliy jamoada ishlaydi

«Yig‘ilishda O‘zbekiston futbol assotsiatsiyasi Prezidenti Abdusalom Azizov, O‘FA Ijroiya qo‘mitasi a'zolari va futbol mutaxassislari ishtirok etdi.
O‘zbekiston futbol assotsiatsiyasining 2020 yilgi navbatdagi hisobot Kongressini o‘tkazish masalasi ko‘rib chiqildi. Unga ko‘ra mazkur hisobot Kongressi 2020 yil 19 dekabr kuni “Zarafshon” kinokonsert zalida bo‘lib o‘tishi rejalashtirildi. Shuningdek Hakamlik-inspektorlik qo‘mitasining yangi tarkibi hamda hududiy futbol assotsiatsiyalari 2021 yil uchun mo‘ljallangan namunaviy tuzilmasi va xarajatlar smetasi muhokama etildi va tasdiqlandi.
O‘zbekiston Superliga jamoalari uchun futbolchilarning jismoniy holatini tekshirish, kuzatib borish kabi kerakli ma'lumotlarni taqdim etadigan Janubiy Koreya kompaniyasi tomonidan taklif etilgan “Fitogether” zamonaviy texnologik qurilmasini amaliyotga tatbiq etish masalasi ko‘rib chiqildi.
Yig‘ilish davomida O‘FA Texnik direktori lavozimi vaqtincha vakant bo‘lganligi sababli ushbu lavozimga mahalliy mutaxassis Sergey Arslanov tayinlandi. UEFA Assist loyihasi doirasida xorijiy mutaxassis yordamida uning doimiy ravishda malaka oshirishini tashkil etish belgilandi.
Bundan tashqari O‘zbekiston milliy jamoalari bosh murabbiylarining milliy jamoadan tashqari futbol klublarida ishlash masalasi kun tartibidan o‘rin oldi. O‘FA Ijroiya qo‘mitasi a'zolarining muhokamalaridan so‘ng O‘zbekiston milliy hamda U22 va U19 jamoalarining bosh murabbiylariga keyingi mavsumdan faqatgina milliy jamoalarda faoliyat olib borishi belgilandi.
Kun tartibidagi boshqa masalalar ham qo‘mita a'zolari tomonidan tegishli tartibda ko‘rib chiqildi va istiqboldagi vazifalarni samarali tarzda amalga oshirish bo‘yicha takliflar berildi», – deyiladi xabarda.